《题天台夏肯甫晓山亭诗》
宋代·高斯得

谢公晨策花崖登，杜陵早起开前林。
徽之朝挹西山爽，退之晓前南山棱。
古人看山自有候，个中意味谁探寻。
林霏夕敛群动息，泽气宵上英云蒸。
不於此际毓神秀，安得向曙岚光凝。
平生苦不识夜气，见山忽得邹人心。
卷书默坐会有得，此岂文字能摹临。
斯亭题扁有咀嚼，慎勿只遣供閒吟。
直须齩破第一义，庶几山鬼逢知音。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。